CELEX: 62020TN0217
Language: el
Date: 2020-04-16 00:00:00
Title: Υπόθεση T-217/20: Προσφυγή της 16ης Απριλίου 2020 — Ελλάδα κατά Επιτροπής

6.7.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 222/26
            
         
      Προσφυγή της 16ης Απριλίου 2020 — Ελλάδα κατά Επιτροπής
      (Υπόθεση T-217/20)
      (2020/C 222/29)
      Γλώσσα διαδικασίας: η ελληνική
      
         Διάδικοι
      
      
         Προσφεύγουσα: Ελληνική Δημοκρατία (εκπρόσωποι: Ε. Τσαούση, Α. Βασιλοπούλου και Ε. Κρόμπα)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρωθεί η προσβαλλόμενη απόφαση (1) κατά το μέρος της με το οποίο αποκλείονται από την χρηματοδότηση της Ευρωπαικής Ένωσης δαπάνες της Ελληνικής Δημοκρατίας συνολικού ακαθάριστου ποσού 9 657 608,85 ευρώ και καθαρού ποσού 9 590 402,53 ευρώ, που πραγματοποιήθηκαν και δηλώθηκαν στο πλαίσιο του ΕΓΤΑΑ σχετικά με τα Μέτρα 123Α, 125Α, 321 και 322 του ΠΑΑ 2007-2013 και τα Μέτρα 4.2, 4.3., 7.2 και 7.4 του ΠΑΑ 2014-2020, κατά τα οικονομικά έτη 2011 έως 2018, και
               
            
                  —
               
               
                  να καταδικαστεί η καθής στη δικαστική δαπάνη της Ελληνικής Δημοκρατίας.
               
            
         Ισχυρισμοί/Λόγοι και κύρια επιχειρήματα
      
      Προς στήριξη της προσφυγής, η προσφεύγουσα προβάλλει επτά λόγους ακύρωσης.
      
                  1.
               
               
                  Με τον πρώτο λόγο ακύρωσης προβάλλεται ότι η προσβαλλόμενη απόφαση έχει εκδοθεί κατ’εσφαλμένη ερμηνεία και εφαρμογή της διάταξης του άρθρου 34, παράγραφος 7, του κανονισμού (ΕΕ) αριθ. 908/2014 (2), καθώς υπήρξε μη νόμιμη επέκταση των δημοσιονομικών διορθώσεων, καθ’υπέρβαση των άκρων ορίων της διακριτικής ευχέρειας της Επιτροπής και με ελλιπή αιτιολογία.
               
            
                  2.
               
               
                  Με τον δεύτερο λόγο ακύρωσης προβάλλεται έλλειψη νόμιμης βάσης για επιβολή διόρθωσης επί δαπανών που πραγματοποιήθηκαν νωρίτερα του 24μήνου πριν από την επιστολή των αρχικών διαπιστώσεων, παραβίαση της διάταξης του άρθρου 52, παράγραφος 4, του κανονισμού (ΕΕ) αριθ. 1306/2013 (3) και υπέρβαση της κατά χρόνο αρμοδιότητας της Επιτροπής προς επιβολή των επίδικων δημοσιονομικών διορθώσεων.
               
            
                  3.
               
               
                  Ο τρίτος λόγος ακύρωσης που αφορά ειδικώς τη διόρθωση που επιβλήθηκε για τα Μέτρα 125Α και 123Α ερείδεται επί παραβίασης της αρχής ne bis in idem, της ασφάλειας του δικαίου, της χρηστής διοίκησης, της δικαιολογημένης εμπιστοσύνης του κράτους μέλους και της αναλογικότητας.
               
            
                  4.
               
               
                  Ο τέταρτος λόγος ακύρωσης αφορά ειδικώς τη διόρθωση για το Μέτρο 125Α και αντλείται από παραβίαση του άρθρου 24, παράγραφος 2, στοιχείο (β), του κανονισμού (ΕΕ) αριθ. 65/2011 (4), του άρθρου 43 του κανονισμού (ΕΚ) αριθ. 1974/2006 και των διατάξεων του εγκριθέντος από την Επιτροπή εθνικού ΠΑΑ 2007-2013, από ελλιπή αιτιολογία σε σχέση με τη νόμιμη βάση της διόρθωσης, καθώς και από έλλειψη νόμιμης βάσης και αιτιολογίας και πλάνη περί τα πράγματα σε σχέση με την επιβληθείσα κατ’αποκοπή δημοσιονομική διόρθωση και το ύψος αυτής (10 %).
               
            
                  5.
               
               
                  Με τον πέμπτο λόγο ακύρωσης που επίσης αφορά ειδικώς τη διόρθωση για το Μέτρο 125Α προβάλλεται ότι με την προσβαλλομένη παραβιάσθηκαν τα άρθρα 52 του κανονισμού 1306/2013, 34 του κανονισμού 908/2014 και των κατευθυντηρίων γραμμών C(2015)3675/08.06.2015, τα δικαιώματα προηγούμενης ακρόασης και άμυνας, οι αρχές της δικαιολογημένης εμπιστοσύνης και της αναλογικότητας. Προβάλλεται, ακόμα, ότι η αιτιολογία της απόφασης είναι ανεπαρκής, εκφέρεται, δε, κατά πλάνη περί τα πράγματα.
               
            
                  6.
               
               
                  Ο έκτος λόγος ακύρωσης αφορά ειδικώς τη διόρθωση που επιβλήθηκε για τα Μέτρα 321 και 322 και αντλείται από παραβίαση των διατάξεων του άρθρου 24, παράγραφος 2, στοιχείο (β), του κανονισμού (ΕΕ) αριθ. 65/2011 και των κατευθυντηρίων γραμμών C(2015)3675/08.06.2015, από πλάνη περί τα πράγματα, πλημμελή αιτιολογία και παραβίαση της αρχής της αναλογικότητας.
               
            
                  7.
               
               
                  Ο έβδομος λόγος ακύρωσης αφορά ειδικώς τη διόρθωση για το Μέτρο 123Α. Με αυτόν προβάλλεται ότι η εν λόγω διόρθωση επιβλήθηκε κατά παράβαση των διατάξεων των άρθρων 24, παράγραφοι 1 και 2, του κανονισμού (ΕΕ) αριθ. 65/2011, 52 του κανονισμού 1306/2013 και 34 του κανονισμού 908/2014, κατά πλάνη περί τα πράγματα και με ανεπαρκή αιτιολογία. Επίσης, προβάλλεται ότι παραβιάσθηκαν τα δικαιώματα ακρόασης και άμυνας της Ελληνικής Δημοκρατίας, καθώς και η αρχή της αναλογικότητας.
               
            
         (1)  Εκτελεστική Απόφαση (ΕΕ) 2020/201 της Επιτροπής, της 12ης Φεβρουαρίου 2020, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2020)541] (EE 2020, L 42, σ. 17).
      
         (2)  Εκτελεστικός κανονισμός (ΕΕ) αριθ. 908/2014 της Επιτροπής, της 6ης Αυγούστου 2014, για τη θέσπιση κανόνων εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά στους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τους κανόνες σχετικά με τους ελέγχους, τις εγγυήσεις και τη διαφάνεια (ΕΕ 2014, L 255, σ. 59)
      
         (3)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ 2013, L 347, σ. 549).
      
         (4)  Κανονισμός (ΕΕ) αριθ. 65/2011 της Επιτροπής, της 27ης Ιανουαρίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1698/2005 του Συμβουλίου όσον αφορά στην εφαρμογή διαδικασιών ελέγχου καθώς και την πολλαπλή συμμόρφωση σε σχέση με μέτρα στήριξης της αγροτικής ανάπτυξης (ΕΕ 2011, L 25, σ. 8).